เงินบาท...แข็งค่า ดอลลาร์...อ่อนแรง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

...วารุณี สิทธิถาวร
ในช่วงต้นสัปดาห์ (2024 ก.ย. 2553) เงินบาทเริ่มต้นสัปดาห์ที่ 30.74 บาทต่อเหรียญสหรัฐ อ่อนค่าลงเล็กน้อยจาก 30.70 บาทต่อเหรียญสหรัฐ ในช่วงปลายสัปดาห์ก่อนหน้า และยังคงปรับตัวในกรอบแคบๆ เนื่องจากนักลงทุนชะลอการซื้อขายเพื่อรอดูทิศทางตลาด รวมถึงยังไม่มั่นใจว่าธนาคารแห่งประเทศไทย (ธปท.) จะมีการออกมาตรการเพิ่มเติมเพื่อดูแลการแข็งค่าของเงินบาทหรือไม่
นอกจากนี้ ปริมาณการซื้อขายในตลาดเงินยังค่อนข้างเบาบาง เนื่องจากตลาดการเงินของญี่ปุ่นปิดทำการ ส่งผลให้สกุลเงินเอเชียปรับตัวในกรอบแคบ
การอ่อนค่าของเงินเหรียญสหรัฐ จากการคาดการณ์ของตลาดถึงความเป็นไปได้ที่ธนาคารกลางสหรัฐ (เฟด) จะมีการดำเนินมาตรการผ่อนคลายเชิงปริมาณเพิ่มเติมเพื่อเพิ่มปริมาณเงินหมุนเวียนในระบบ ช่วยหนุนให้เงินบาทปรับแข็งค่าขึ้นเล็กน้อย โดยอยู่ที่ 30.73 บาทต่อเหรียญสหรัฐ
ขณะที่ในวันจันทร์ ธปท.เผยจะมีการออกมาตรการผ่อนคลายเงินทุนไหลออก ในสัปดาห์นี้หลังจากที่กระทรวงการคลังอนุมัติแล้ว แต่ระบุว่ามาตรการผ่อนคลายเงินไหลออกไม่ได้ช่วยแก้ปัญหาการแข็งค่าของเงินบาทโดยตรงแต่เป็นการหนุนการลงทุนต่างประเทศ และช่วยให้การปรับตัวของเงินบาทเกิดความสมดุล ทั้งนี้เงินบาทเริ่มอ่อนค่าลงสู่ระดับ 30.76 บาทต่อดอลลาร์สหรัฐฯ 
ในวันอังคาร โดยเป็นการพักฐานในช่วงสั้น อีกทั้งนักลงทุนยังรอผลการประชุมของธนาคารกลางสหรัฐฯ (เฟด) ว่าจะมีการประกาศมาตรการผ่อนคลายเชิงปริมาณเพิ่มเติมหรือไม่ ซึ่งการดำเนินการดังกล่าวจะเป็นปัจจัยถ่วงให้อัตราผลตอบแทนพันธบัตรสหรัฐฯ ปรับตัวลงต่อและทำให้ดอลลาร์สหรัฐฯ มีแนวโน้มอ่อนค่าลงอีก 
อย่างไรก็ดี ภายหลัง ธปท. ออกมาระบุว่ายังไม่ออกมาตรการเพิ่มเติมในการควบคุมเงินทุนไหลเข้าตลาดพันธบัตรในเร็วๆ นี้ ซึ่งช่วยให้นักลงทุนคลายความกังวลต่อการออกมาตรการของทางการ และหนุนให้เงินบาทปรับแข็งค่าขึ้นสู่ระดับ 30.73 บาทต่อเหรียญสหรัฐอีกครั้ง
ในช่วงกลางสัปดาห์ เงินบาทเริ่มปรับแข็งค่าขึ้นตามทิศทางสกุลเงินภูมิภาค อันเป็นผลจากการอ่อนค่าของเงินเหรียญสหรัฐที่ได้รับแรงกดดันหลังเฟดย้ำถึงการรักษาอัตราดอกเบี้ยในระดับต่ำเป็นพิเศษต่อไป พร้อมระบุว่าเฟดพร้อมที่จะให้การสนับสนุนเพิ่มเติมเพื่อสร้างความแข็งแกร่งแก่เศรษฐกิจที่กำลังมีการพื้นตัวเล็กน้อย ทำให้ตลาดมีการคาดการณ์มากขึ้นถึงแนวโน้มที่เฟดจะเพิ่มปริมาณเงินเข้าสู่ระบบ ซึ่งการดำเนินการดังกล่าวจะยิ่งกดดันให้เงินเหรียญสหรัฐมีแนวโน้มอ่อนค่าลง
ส่งผลให้เงินบาทปรับแข็งค่าขึ้นอย่างต่อเนื่องและทำสถิติแข็งค่าที่สุดในรอบ 13 ปีครั้งใหม่ที่ระดับ 30.62 บาทต่อเหรียญสหรัฐในช่วงกลางสัปดาห์
ขณะที่ ธปท.พยายามเข้าสกัดการแข็งค่าของเงินบาท แต่ทำได้แค่ชะลอให้การแข็งค่าของเงินบาทให้อยู่ในอัตราใกล้เคียงสกุลเงินภูมิภาคเท่านั้น โดย ธปท. กล่าวว่า การเคลื่อนไหวของเงินบาทยังอยู่ในทิศทางแข็งค่าตามสกุลเงินภูมิภาค หลังการคาดการณ์ถึงอัตราดอกเบี้ยในระดับต่ำต่อเนื่องของสหรัฐ ทำให้ตลาดตีความว่า สหรัฐอาจมีการดำเนินมาตรการผ่อนคลายเชิงปริมาณ (QE) เพิ่มเติม 
ทั้งนี้ อัตราดอกเบี้ยที่ยังอยู่ในระดับต่ำทำให้มีเงินทุนไหลจากสหรัฐมายังเอเชียมากขึ้น และเป็นปัจจัยที่หนุนให้ค่าเงินในภูมิภาคมีแนวโน้มปรับแข็งค่าขึ้นต่อ
ในช่วงปลายสัปดาห์ เงินบาทปรับตัวใกล้ระดับ 30.63 บาทต่อเหรียญสหรัฐ และมีแนวโน้มอ่อนค่าลงเนื่องจากมีการซื้อคืนเงินเหรียญสหรัฐในช่วงสั้น แต่ในภาพรวมเงินบาทยังมีแนวโน้มแข็งค่าขึ้นได้ โดยยังมีแรงหนุนอย่างต่อเนื่องจากการอ่อนค่าของเงินเหรียญสหรัฐที่ยังคงได้รับแรงกดดันต่อเนื่องจากการคาดการณ์ว่าเฟดจะเริ่มพิมพ์เงินเหรียญสหรัฐออกมาจำนวนมากในไม่ช้านี้ ซึ่งเป็นปัจจัยถ่วงให้เงินเหรียญสหรัฐร่วงลงสู่ระดับต่ำสุดในรอบ 6 เดือนเทียบกับตะกร้าเงิน
ขณะเดียวกัน อัตราผลตอบแทนพันธบัตรระยะสั้นของสหรัฐที่ร่วงแตะระดับต่ำสุดยังทำให้ต้นทุนในการทำใช้เงินเหรียญสหรัฐทำ Carry Trade ถูกลงอีก ซึ่งยิ่งเป็นปัจจัยเร่งให้เงินเหรียญสหรัฐมีแนวโน้มอ่อนค่าลงอีก อย่างไรก็ดีปริมาณการซื้อขายในตลาดเอเชียซึ่งอยู่ในระดับเบาบาง เนื่องจากตลาดจีน ฮ่องกง ญี่ปุ่น และเกาหลีใต้ ปิดทำการเนื่องในวันหยุดประจำชาติ และการเข้าดูแลเงินบาทของ ธปท.
ประกอบกับนักลงทุนมีการเข้าซื้อคืนเงินเหรียญสหรัฐ และขายทำกำไรเงินบาทออกมาในระยะสั้น ส่งผลให้เงินบาทร่วงลงสู่ระดับ 30.67 บาทต่อเหรียญสหรัฐ ขณะที่ ธปท.เผยว่าอัตราดอกเบี้ยนโยบายขณะนี้ยังอยู่ในระดับต่ำเกินไปเมื่อเทียบกับอัตราการเติบโตของเศรษฐกิจไทย ซึ่งหากปล่อยให้อยู่ในระดับต่ำนานเกินไปจะสร้างความไม่สมดุลต่อระบบการเงิน พร้อมย้ำว่าการแข็งค่าของเงินบาทในขณะนี้ยังไม่กระทบต่อภาพรวมของเศรษฐกิจ และมองว่าเศรษฐกิจปีนี้ยังเติบโตตามเป้า
อย่างไรก็ดีความกังวลเกี่ยวกับปัญหาในยุโรปที่กลับมากดดันตลาดการเงินอีกครั้ง หลังทางการรายงานว่าเศรษฐกิจไอร์แลนด์หดตัว ลงในไตรมาสที่สองขณะเดียวกันความไม่แน่นอนเกี่ยวกับค่าใช้จ่ายในการพยุงภาคธนาคารไอร์แลนด์ ยังทำให้เกิดความกังวลว่า ไอร์แลนด์กำลังประสบกับวิกฤตหนี้ที่อาจฉุดประเทศอื่นๆ ในยุโรโซนให้ตกต่ำลง ซึ่งกระตุ้นให้นักลงทุนมีการขายทำกำไรสกุลเงินต่างๆ และกลับเข้าหาเงินดอลลาร์สหรัฐฯ อีกครั้ง ส่งผลให้สกุลเงินเอเชียมีแนวโน้มอ่อนค่าลง 
ขณะเดียวกัน ความต้องการเงินเหรียญสหรัฐที่เพิ่มสูงขึ้นในช่วงใกล้สิ้นเดือน ยังเป็นอีกปัจจัยที่ฉุดให้เงินบาทร่วงสู่ระดับ 30.75 บาทต่อเหรียญสหรัฐในช่วงปลายสัปดาห์